Ellen Kristensen (V), 2001-05-31:
Endnu en gang er Tinget ved at afslutte for at gå på sommerferie.
Når man ser tilbage på det år, der er gået, når man ser på folketingssamlingen 2000-01, og jeg må også sige, på de forrige samlinger i hvert fald i den tid, hvor jeg har siddet indtil videre, må jeg indrømme, at det ikke altid er en fornøjelse at høre eller for den sags skyld læse statsministerens redegørelse ved afslutningen af Folketingets
samling, specielt ikke som folketingsmedlem fra Grønland.
Det får mig til tider til at krumme tæer over statsministerens til tider næsten ignorance af det, der foregår i Grønland.
I redegørelsen i dag er der ikke mange linjer, hvor Grønland nævnes.
Vi ved, at der her i den senere tid har været store drøftelser mellem Grønland, Danmark og USA og for den sags skyld en international debat omkring missilforsvar.
Ikke med ét ord nævner statsministeren dette i sin redegørelse.
Det kan jeg næsten kun kalde for ignorance.
Jeg har under denne samling også bemærket, at Grønland også er blevet indlemmet i WTO, uden at den danske regering overhovedet havde set på, om Grønland overhovedet kunne leve op til de grundlæggende målsætninger.
Men o.k., regeringen arbejder da heldigvis på det nu, og man er ved at råde bod på det.
Og det er ikke den første sag, hvor man først senere hen ser, at der lige er noget, man ikke har bemærket.
Det har jo også haft nogle negative konsekvenser, hvad angår at indføre grønlandske fødevarer til Danmark på grund af nogle EU-resolutioner, som man ikke har været opmærksom på hverken fra regeringens side eller fra hjemmestyrets side.
Derfor spørger jeg efterhånden ret så ofte mig selv, om det ikke snart er på tide, at man inden for Statsministeriet eller i ministerierne under regeringen får flere medarbejdere, som har større kendskab til de grønlandske forhold.
Jeg ved godt, at Grønlands hjemmestyre efterhånden har overtaget mange ansvarsområder.
Et af de få områder, man endnu ikke har overtaget, er som sagt udenrigspolitik, sikkerhedspolitik og justitsområdet. Derfor er det også vigtigt, at man fra regeringens side er mere opmærksom på, hvordan arbejdet egentlig går i Retsvæsenskommissionen. Der har i den senere tid været flere artikler i Grønland med klager over behandlingen i forbindelse med at blive sendt til Herstedvester.
Vi må også huske, at også lovovertrædere har menneskerettigheder, og jeg mener, at det er noget, som statsministeren, regeringen, må fokusere lidt mere på.
Jeg mener ikke, man kan blive ved med at bruge den undskyldning, at vi skal vente på, at Retsvæsenskommissionens arbejde bliver færdigt.
Hvad med alle de mennesker, som bliver udsat i al den tid?
Ja, og inden for justitsområdet har man også - som jeg har nævnt tidligere - problemer med kommunefogderne i Grønland.
En kommunefoged henvendte sig til mig.
En kommunefoged kan nok nærmest sammenlignes med en landbetjent her i Danmark, som skal varetage politiets interesser og arbejde i bygderne, indtil politiet kan tage over. Jeg må ærligt indrømme, at jeg blev forskrækket over at få at vide, at kommunefogden i Siorapaluk, verdens nordligste beboede sted, får knap 500 kr. i honorar om måneden for at være kommunefoged. Det er sådanne nogle forhold, som regeringen den ene
gang efter den anden ignorerer.
Der er nogle mennesker, som ved, hvad der ligesom rører sig i Grønland, og det er måske nogle af de folk, som statsministeren, regeringen også kunne lære noget af.
Vi har fået en fiskeriaftale.
Den er kommet på plads, og statsministeren nævner i sin redegørelse, at økonomien også er god på Færøerne og i Grønland.
Men som hr. Hans-Pavia Rosing allerede har nævnt, så er den altså ikke så god. Hr. Hans-Pavia Rosing nævner bl.a. i sin tale, at der er blevet fundet guld i Sydgrønland, mere end man havde forventet.
Guld, ja, Nuna Minerals A/S havde regnet med, at der ville komme 10.000 nye aktier ind, men kun 400 aktionærer har tegnet 3.300 aktier, da fristen udløb for at tegne aktier.
Som jeg allerede var inde på tidligere, så er jeg ked af, at statsministeren ignorerer den rolle, som Grønland har og har haft under debatten omkring missilforsvaret.
Og det samme gælder med de spørgsmål, som hr. Hans-Pavia Rosing og jeg har stillet omkring havretskonventionen og omkring retten til kontinentalsoklen ved Polhavet, hvor Norge, Rusland og Canada allerede er langt fremme.
Det er også ting, som jeg ikke alene vil følge op på her i Folketinget, men også i Nordisk Råd og i de fora, hvor jeg kan komme til at tale på vegne af Grønland - i Arktisk Råd, Vestnordisk Råd, i andre fora i Grønland og i Norden og i Arktis. Som sagt håber jeg, at regeringen vil gøre mere ud af at se på, på hvilke områder Grønland og Danmark kan have et tættere samarbejde, så vi ikke først efter, at vi har taget en beslutning, finder ud af, at det måske ikke er noget, Grønland kan leve op til eller Danmark for den sags skyld.
I har brug for bedre ekspertise i regeringen, hvad Grønland vedrører.